CIGAŴA 4
Umo Mungacitira Kuti Muleke Kunanga Ndalama
“Fundo zose zikukhozgeka mu wupu.”— Zintharika 20:18
Tose tikukhumba ndalama kuti tipwelerere mbumba zithu. (Zintharika 30:8) Nakuti ‘ndalama nchivikiliro.’ (Mupharazgi 7:12) Nyengo zinyake cingaŵa cakusuzga kudumbiskana vya ndalama na muwoli panji mfumu winu, kweni ndalama zileke kwambiska masuzgo mu nthengwa yinu. (Ŵaefeso 4:32) Ŵakutorana ŵakwenera kugomezgana na kudumbiskana umo ŵacitirenge na ndalama.
1 DUMBISKANANI UMO MUCITIRENGE NA NDALAMA
IVYO BAIBOLO LIKUYOWOYA: “Ni njani wa imwe uyo wakukhumba kuzenga cigongwe kwambura kukhala dankha pasi na kupendesera mtengo, kuti wawone usange wali nazo zakukwana kuti wacimalizge?” (Luka 14:28) Nchakuzirwa kukhala pasi kuti mudumbiskane umo mucitirenge na ndalama zinu. (Amosi 3:3) Dumbiskanani ivyo mukukhumba kugura mu mbumba yinu na ivyo mungakwaniska. (Zintharika 31:16) Lekani kugura cinthu cifukwa cakuti muli na ndalama. Gulani ivyo vikukhumbikwa pera. Gegani ngongoli. Gulani vinthu kuyana na ndalama izo muli nazo pera.—Zintharika 21:5; 22:7.
IVYO MUNGACITA:
Usange mwapanga bajeti ndipo ndalama zinyake zakhalako paumaliro wa mwezi, dumbiskanani ivyo mucitenge nazo
Usange ivyo mukukhumba kugura ni vinandi kuluska ndalama izo muli nazo, dumbiskanani ivyo mungacepeskako. Mwaciyelezgero, m’malo mwa kugura vyakuvwara mu sitoro mungagura pa kawunjika.
2 FWATUKIRANANI
IVYO BAIBOLO LIKUYOWOYA: “Tikupwelelera cilicose mwakugomezgeka, pamaso pa Yehova pera cara, kweniso pamaso pa ŵanthu.” (2 Ŵakorinte 8:21) Muphalirani munyinu ndalama izo mukupokera panji kusanga kweniso izo mwagwiliskira nchito.
Nyengo zose mudumbiskanenge dankha para mukukhumba kucita cinthu cikuru na ndalama. (Zintharika 13:10) Usange mukudumbiskana vya ndalama, mu nthengwa yinu mulutilirenge kuŵa mtende. Ndalama izo mukusanga ni za mwekha yayi, kweni za mbumba.— 1 Timote 5:8.
IVYO MUNGACITA:
Dumbiskanani unandi wa ndalama izo waliyose wangagwiliskira nchito kwambura kufumba dankha munyake
Mupaturenge nyengo kuti mudumbiskanenge vya ndalama, kulindilira kuti paŵe dankha suzgo yayi
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn